**Ádám Gyula fotográfiáiból nyílik kiállítás a Hagyományok Házában**

**„Áldott szép Pünkösdnek gyönyörű ideje” címmel nyílik kiállítás Ádám Gyula erdélyi fotográfus munkáiból a Hagyományok Háza Maácz László galériájában június 4-én. A Magyar Művészetért Díjas fotográfus kiállított fotói a pünkösdi ünnepkört járják körbe több erdélyi ikonikus helyszínt bemutatva.**

A június 4-én nyíló kiállítás egyik központi témája a csíksomlyói búcsú, mely az erdélyi pünkösd egyik ikonikus helyszíne és eseménye. Ezen kívül az Alcsík, Felcsík és Gyimes falvaiból hajnalban induló keresztaljakat, a csángó misét, vagy a pünkösdvasárnap hajnali napba nézés szokását is megelevenítik majd a kiállított képek.

Ádám Gyula először a moldvai csángóföldön kezdett dokumentumfotókat készíteni a népi kultúra megőrzése és mentése céljából. E munkásság határozta meg egész további alkotói tevékenységét.

Munkája a rendszerváltás alatt tilos volt, ezért titokban kezdett a fotográfiával foglalkozni. Nem volt tagja fotóművészeti társaságoknak sem, először 1990-ben rendezett egy közös kiállítást Barabás Zsolttal. A tárlat Csíkszeredában, a Virág utcai galériában nyílt meg, ahol a fotográfiák a moldvai csángók mindennapjait ölelték fel és mutatták be. Ez akkoriban olyan üzenetnek számított, amelyet azelőtt még sosem láthattak, érezhettek az emberek. A tárlatra számos ország felfigyelt, így juthatott el a kiállítás Budapestre, Helsinkibe, Párizsba, Genfbe az ENSZ-palotába és Brüsszelbe, az Európai Parlamentbe is.

A Hagyományok Háza új kiállítóterében méltó helyet kap a tárlat, mely egészen augusztus végéig látogatható lesz. A kiállítás kurátora Katkó Tamás, a megnyitón muzsikál Dresch Mihály, illetve a jelenlévőknek lehetőségük lesz személyesen is találkozni a művésszel.